Laitonta veronkiertoa vai laillista verosuunnittelua?

Lehtirallia on tarkkaillut myös verottaja, erityisesti sen veropetoksiin keskittyvän tiimin ylitarkastaja Juha Kuusala. Verottajan omien laskelmien mukaan Suomesta kulkee Norjaan kymmenien miljoonien eurojen arvosta aikakauslehtiä vuodessa.

Kuusalan mukaan verottaja aikoo puuttua toimintaan ja tarkastelee tapauskohtaisesti onko kyseessä laillinen verosuunnittelu vai laiton veronkierto.

– Nykyinen lainsäädäntö mahdollistaa rehellisen bisneksen lisäksi täysin keinotekoiset järjestelyt veron välttämiseksi. Keinotekoinen järjestely on sellainen, jossa ei ole liiketaloudellista perustetta, vaan tarkoitus on yksinomaan arvonlisäveron välttäminen. Silloin ollaan hyvin lähellä veronkierron käsitettä, hän sanoo.

Kustantajat myöntävät, että lehtien kuljettamisesta Norjaan on tullut rutiininomaista toimintaa.

Aikakauslehtien kustantajat tiedustelivat Tullilta syksyllä 2015, millaiset järjestelyt Norjassa katsotaan hyväksyttäviksi. Tullin antaman ohjeen mukaan lehdet voidaan tuoda yksittäisille tilaajille verottomasti, jos ”lehdille tehdään EU:n tulli- ja veroalueen ulkopuolella lisäarvopalveluja, esimerkiksi niihin lisätään osoitteet”.

Korkeimman hallinto-oikeuden päätökseen perustuvan linjauksen mukaan siis melko pienikin toimi Norjassa katsotaan lisäarvoa tuottavaksi ja lehtien veroton tuonti sen nojalla lailliseksi. Milloin verottaja puuttuu asiaan?

– Tuohon en vastaa taktisista syistä, sanoo Kuusala.

Onko verottaja jo havainnut tapauksia, jotka katsottaisiin veronkierroksi?

– Joudun pidättäytymään vastaamasta.

Lehtirallille saattaa muutaman vuoden päästä tulla piste riippumatta verottajan toimista. EU:n komission on määrä antaa jo tänä syksynä esitys, jolla puututtaisiin EU:n veroalueen rajojen yli lähetettävien tuotteiden verovapauteen. Nykyään vero kannetaan, jos se on vähintään viisi euroa. Komissiolta odotetaan esitystä, jossa raja laskettaisiin nollaan. Muutoksen myötä aikakauslehtien tai muun tavaran lähettämisestä verorajan yli ei voisi enää saada veroetua.